Lamola: Só gaan NVG staatskapers aan pen laat ry | Netwerk24
Deur Llewellyn Prince 16 Oktober 2019 12:15
Die grootste toets vir Suid-Afrika se stryd teen korrupsie lê in die vermoë van sy strafregstelsel om diegene wat die staatskas geplunder het daadwerklik daarvoor in 'n hof aanspreeklik te kan hou, sê Ronald Lamola, minister van justisie en korrektiewe dienste.
Lamola meen dit is daarom sonder twyfel sy prioriteit soos gesien kan word in sy department se bykomende toekenning van R102 miljoen aan die nasionale vervolgingsgesag (NVG) om sy werk sonder vrees of begunstiging te kan doen.
Die NVG is volgens hom ook in staat gestel om die dienste van vier top-regsbreine te bekom om die vervolgingsgesag met sy staatskapingsake te help.
Lamola het dit gesê toe hy Woensdag die portefeuljekomitee oor justisie en korrektiewe dienste toegespreek het oor sy department se 2018/'19-jaarverslag.
Hy sê daar is reeds ook uitleweringsooreenkomste met verskeie lande aangegaan.
"Ons weet diegene wat die staatskas geplunder het, het gesofistikeerde netwerke wêreldwyd. Daarom gaan ons ook die samewerking van internasionale wetstoepassingsagentskappe benodig."
Nog 'n stap teen korrupsie is die spesiale ondersoekeenheid se spesiale tribunaal wat volgens Lamola slaggereed staan om sowat R14,7 miljard gesteelde staatsgeld terug te kry.
"Die Zondo-kommissie na staatskaping sal ook behoorlik befonds word. Die nuwe meganisme om te verseker dat sy ondersoeke by die werkstrome van die NVG en ander wetstoepassingsagentskappe sal kan invloei, is belangriker," sê Lamola.